PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT 
asupra Propunerii legislative pentru înfiinţarea Studioului Teritorial Constanţa al Societăţii Române de Televiziune

 Propunerea legislativă pentru înfiinţarea Studioului Teritorial Constanţa al Societăţii Române de Televiziune a fost transmisă Comisiei pentru cultură, arte, mijloace de informare în masă, cu adresa nr.  Pl-x 450 din 5 septembrie 2011, şi înregistrată la Comisie cu nr. 30/147/07.09.2011.

Comisia pentru cultură, arte, mijloace de informare în masă a fost sesizată cu această propunere legislativă, pentru dezbatere în fond, spre avizare fiind transmisă Comisiei pentru buget, finanţe şi bănci, Comisiei pentru drepturile omului, culte şi problemele minorităţilor naţionale şi Comisiei juridice, de disciplină şi imunităţi. Până la data întocmirii raportului nu s-au primit avize din partea celor trei comisii. 

Potrivit prevederilor art. 75 alin (1) din Constituţia României, republicată, Camera Deputaţilor  este prima Cameră sesizată.


Membrii Comisei au analizat iniţiativa legislativă, ţinând cont de avizul negativ emis de Consiliul Legislativ cu nr. 753/4.07.2011, precum şi de Punctul de vedere al Guvernului transmis cu nr. 1868 din 11.08.2011 care nu susţine adoptarea propunerii legislative.

Potrivit prevederilor art. 73 din Constituţia României, republicată, propunerea legislativă  face parte din categoria legilor organice. 


Iniţiativa legislativă a fost dezbătută în şedinţa Comisiei din data de 14 septembrie a.c.

Propunerea legislativă are ca obiect de reglementare înfiinţarea studioului teritorial Constanţa al Societăţii Române de Televiziune, scopul iniţiativei fiind punerea în valoare a diversitatea comunităţilor etnice din zona Constanţei, prin intermediul televiziunii publice, precum şi asigurarea unei mai bune informări.  

La lucrările Comisiei au fost prezenţi 17 deputaţi din totalul de 20 membri ai Comisiei.

Raportul Comisiei a fost adoptat cu majoritatea voturilor celor prezenţi în sală în momentul votului (10 voturi pentru respingere şi un vot împotriva respingerii).

În urma dezbaterii, Comisia pentru cultură, arte, mijloace de informare în masă propune respingerea Propunerii legislative pentru înfiinţarea Studioului Teritorial Constanţa al Societăţii Române de Televiziune.

Motivarea respingerii se întemeiază pe următoarele considerente: potrivit dispoziţiilor art. 32 alin. (1) din Legea nr. 41/1994, privind organizarea şi funcţionarea Societăţii Române Radiodifuziune şi a Societăţii Române de Televiziune, republicată, cele două servicii publice de radio şi respectiv de televiziune pot înfiinţa în structura lor, studiouri teritoriale şi alte unităţi funcţionale autonome, fără personalitate juridică, necesare realizării obiectului specific de activitate.

Competenţa de stabilire a măsurilor de extindere sau de restrângere a activităţii societăţii, de înfiinţare sau de desfiinţare a unor activităţi funcţionale autonome revine, conform art. 27 lit.h) din aceeaşi lege, Consiliului de administraţie al Societăţii Române de Televiziune. 
 
În conformitate cu prevederile art. 75 din Constituţia României republicată, precum şi prevederilor art. 92 din Regulamentul Camerei Deputaţilor, Camera decizională este Senatul. 


     PREŞEDINTE,

                                   SECRETAR,


              Raluca TURCAN
                     Florin-Costin PÂSLARU
                 Şef birou,                                                            Consilier parlamentar,                                       


   Cristina Dan                                                                    Dan Kalber              

